Kate Bosworthová

Kate Bosworthová (; * 2. január, 1983, Los Angeles, Kalifornia, USA) je americká herečka a modelka. Je známa z filmov ako "Zaklínač koní" (1998), "Osudové leto" (2002), "Superman sa vracia" (2006), "21: Oko berie" (2008), "Still Alice" (2014), "Zlo nikdy nespí" (2016) a "Miliónový hurikán" (2020).
Detstvo a mladosť.
Bosworthová sa narodila v Los Angeles, v Kalifornii a vyrastala v San Franciscu. Je jediným dieťaťom Patricie a a Harolda Bosworthovích. Narodila sa s heterochrómiou. S rodičmi sa kvôli práci jej otca často sťahovali, žila napríklad v Massachusetts či v Connecticute. 
Vo voľnom čase sa venovala jazdectvu, v štrnástich rokoch sa dokonca stala šampiónkou v tomto športe. 
Kariéra.
Svoju kariéru zahájila v roku 1997, keď sa v New Yorku zúčastnila konkurzu, pre vedľajšiu úlohu vo filme "Zaklínač koní". Rolu napokon získala kvôli svojim jazdeckým schopnostiam. Neskôr začala navštevovať rôzne herecké kurzy. V roku 2002 sa objavila vo filme "Pravidlá vášne", kde si zahrala po boku hercov ako James Van Der Beek či Jessica Biel. V rovnakom roku tiež stvárnila hlavnú rolu vo filme "Osudové leto". Po boku hereckých hviezd ako Val Kilmer, Lisa Kudrow, Christina Applegate a Dylan McDermott si zahrala vo filme "Wonderland Masaker", ktorý bol natočený na základe skutočnej udalosti, ktorá sa odohrala v roku 1981. 
V roku 2004 si zahrala po boku Josha Duhamela vo romantickej komédii "Rande s celebritou". O rok neskôr bola zvažovaná do role Sue Storm, vo filme "Fantastická štvorka". Rolu neskôr získala herečka Jessica Alba. V júni 2006 mal premiéru film "Superman sa vracia", kde stvárnila rolu Lois Lane. Za svoj herecký výkon získala nomináciu na filmové ocenenie Saturn Award. 
V roku 2008 stvárnila jednu z úloh vo filme "21: Oko berie". O rok neskôr, bola zvažovaná do role Veroniky Deklava, vo dramatickom filme "Veronika sa rozhodla zomrieť". Túto rolu neskôr získala Sarah Michelle Gellar. V roku 2014 sa objavila v oscarovom filme, "Still Alice". V rokoch 2015 a 2016, stvárnila jednu z hlavných úloh v televíznom seriály "Nebezpečné umenie". 
V roku 2016 sa objavila vo filmoch ako "Zlo nikdy nespí" a "The Domestics", ktorý mal premiéru v roku 2018. V rovnakom roku tiež získala herecké ocenenie na filmovom festivale Richmond International, za svoj herecký výkon vo filme "Nona", ktorý mal premiéru v roku 2017.
V roku 2019 mal premiéru televízny seriál "The I-Land". V septembri 2021 mal premiéru film "Wild Indian". V roku 2022 mali premiéru filmy "Along for the Ride" a "The Enforcer". 
Súkromný život.
Štyri roky bol jej partnerom herec Orlando Bloom. Od roku 2011 chodila s Michaelom Polishom, za ktorého sa vydala v roku 2013. Pár nemal žiadne spoločné deti, zato bola Bosworthová nevlastnou matkou Polishovej dcéry. Rozviedli sa v septembri 2021. Od januára 2022 tvorí pár s hercom Justinom Longom, za ktorého sa v roku 2023 vydala. 
Bosworthová rada behá, cvičí pilates a praktizuje meditáciu. Je členkou Soka Gakkai International. V roku 2018 ju časopis People zaradil do zoznamu 25 žien, ktoré svojou prácou menia svet. Úzko spolupracuje s CAST, koalíciou na zrušenie otroctva a obchodovania s ľuďmi. Spolu s jej bývalým manželom, otvorili v Montane letnú školu pre začínajúcich hercov. Bosworthová hovorí plynule španielsky.